વર્ષ 1990માં 24 ઓકટોમ્બરના રોજ ભારતીય જનતા પાર્ટીના પૂર્વ રાષ્ટ્રીય અધ્યક્ષ લાલકૃષ્ણ અડવાણીએ સોમનાથ થી અયોધ્યા સુધી રથયાત્રા યોજી હતી. જોકે,પોલીસે તેમની ધરપકડ કરી લેતાં ભાજપ દ્વારા ભારતબંધનું એલાન આપવામાં આવ્યું હતુ. જેના પગલે બનાસકાંઠા જિલ્લામથક પાલનપુરમાં પણ કાયદો અને વ્યવસ્થાની સ્થિતિ વણસે નહી તે માટે જિલ્લા મેજીસ્ટ્રેટ દ્વારા કરફ્યુ લાદી દેવામાં આવ્યો હતો. જેની પોલીસ દ્વારા માઇક દ્વારા જાહેરાત પણ કરવામાં આવી હતી. જોકે, ભાજપના કાર્યકરોએ ગેરકાયદેસર મંડળી રચી દિલ્હીગેટ અને ગઠામણ દરવાજા, ગોબરીરોડ વિસ્તારમાં રોડ ઉપર ટોળા સ્વરૂપે આવી કરફ્યુનો ભંગ કર્યો હતો. આથી 99 ભાજપ અને જનસંઘના કાર્યકરો સામે શહેર પોલીસ મથકે કરફ્યુ ભંગનો ગૂનો નોંધાયો હતો. જેની કોર્ટ કાર્યવાહી હવે હાથ ધરવામાં આવતાં આ ગૂનાના આરોપીઓની ધરપકડ માટે વોરંટ ઇસ્યુ કરવામાં આવતાં ખળભળાટ મચી જવા પામ્યો હતો.